La robe juste te zornade juste. Ai 3 di Avrîl, Fieste de Patrie dal Friûl, e cuintri de seconde fuarce dal campionât, il Napoli, l’Udin finalmentri al zuie, al scombat e al vinç. E al va indenant inte so lote par no sbrissâ in serie B.
La maledizion clamade Dacia Arena e ven esorcizade des rimis par furlan di DJ Tubet prime de partide e po de scuadre blancje e nere che, vie par dut il timp regolamentâr, comprendûts i minûts di recupar, e mostre di vê cûr, gjambis e sintiment.
Chê di vuê le calcolìn dome che une cerce. O sperìn propit che la animazion par furlan e deventi normâl alì dal Stadi Friûl e che l’Udin al spessei tal indotâ l’implant di chê segnaletiche plurilngâl prometude ancjemò ae fin di Otubar e tal doprâ la lenghe furlane te sô comunicazion istituzionâl parcè che dut chest al è ben, al conven e al puarte bon. In chestis cundizions, cence montâsi il cjâf, l’Udin al pues zuiâ, jonzi bogns risultâts e vê un rapuart plui strent e plui cjalt cul teritori e cu la sô int.
De Canio al mande in cjamp une scuadre ecuilibrade, cu la difese a trê di Danilo, Felipe e Heurtau, cu la linie mezane cun Kuzmanovic, Badu, Widmer e Armero, cun Bruno Fernandes daûr des pontis e cu la cubie di atac formade di Thereau e Zapata. Denant daI Napoli di Higuain, Callejon e Insigne i blancs e neris a tegnin bot: si sierin ben indaûr, cun Kuzmanovic che al fâs di baridure e che al rispuint cu la impostazion dal zûc de scuadre furlane, cun Badu e Widmer che a sburtin e cul dinamisim di Bruno Fernandes e Zapata.
A rivin cussì l’intervent iregolâr in aree di Koulibaly su Badu e il rigôr tirât dal portughês dai blancs e neris: gol, un a zero.
Il vantaç al è meretât e l’Udin al à une altre ocasion ancjemò cun Bruno Fernandes, che al tire fûr bersai. Il Napoli al reagjìs, ma al fâs fature a rivâ des bandis di Karnezis.
A fuarce di dâi, però, Higuain al à la bale buine e al segne: nuie ce fâ pal puartîr grêc. Il Napoli nol à nancje il timp par fâ fieste che si cjate un altri viaç in pericul, cun Widmer che al jentre te aree e al ven butât jù: Irrati al sivile un altri penalty, Fernandes al tire e Gabriel al pare, intant che Sarri al cjape un cartelin ros par vie des sôs protestis.
Il prin timp al viôt ancjemò l’Udin dongje dal vantaç: un biel cross di Badu par Zapata, une biele conclusion dal colombian suntun cross di Thereau e po, prime de polse, un cross di Zapata par Fernandes, che in acrobazie al mande il balon in puarte, cussì i blancs e neris a sierin il prin timp in vantaç.
Il secont timp si vierç cul Napoli indenant. I ospits a sburtin e a masanin zûc, ma no rivin a jessi pericolôs, intant che l’Udin si difint ma nol è par nuie passîf o in dificoltât. Al rive cussì il gol dal trê a un: slalom di Widmer su la corsie di diestre e cross tal mieç par Thereau che al è tal puest just tal moment just e al segne.
I blancs e neris a metin il sucès in cassefuart. Il Napoli al prove ancjemò a puartâsi al atac, ma nol rive a produsi alc e ce. De Canio prime al cambie Zapata cun Matos par dâ gnovis energjiis ae prime linie e no lassâur cjamp ai aversaris, po al rinfuartìs la difese cun Piris al puest di Armero e tai ultins dîs minûts al met dentri ancje Perica par fâi cjapâ flât a Thereau.
Il Napoli al prove ancjemò a fâsi viodi des bandis di Karnezis, ma i mancjin la luciditât e la precision che a coventin e lis ocasions di gol a son dome dôs: un tîr cul cjâf di Hamsik e une conclusion di Insigne. Che lis robis no ledin ben pai ospits lu conferme la rabie di Higuain che al cjape il secont cartelin zâl e al reagjìs in maniere pesante. Di chê altre bande, il timp al passe e si slungje – sîs minûts di recupar – ma i blancs e neris no pierdin il cjâf. E a vincin la partide.
Il risultât just te zornade juste.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn